Арцём Канцавы

**Арцём Канцавы** ( 20 траўня 1983 году) — колішні беларускі футбаліст, нападнік. Уваходзіць у Клюб беларускіх бамбардзіраў для футбалістаў, якія забілі 100 і болей галоў на найвышэйшым узроўні. Галоўны трэнэр барысаўскага БАТЭ.

## Кар’ера
### Клюбная
Выхаванец гомельскага футболу. У маладым веку апынуўся ў барысаўскім БАТЭ. Пазьней гуляў у Расеі, але ў 2005 годзе вярнуўся ў Беларусь, стаўшы адным з асноўных гульцоў менскага МТЗ-РІПА. У 2009 годзе перайшоў у «Спартак» з Нальчыку. Сэзон 2010 году правёў у арэндзе ў БАТЭ, пасьля чаго быў выкуплены барысаўскім клюбам. У БАТЭ спачатку трывала гуляў у асноўным складзе на пазыцыі цэнтральнага нападніка або правага паўабаронцы. У 2013 годзе пачаў зьяўляцца на полі толькі эпізадычна, што ў многім было павязана са зьменай тактычнай схемы барысаўчанаў, якія пачалі гуляць бяз вылучаных флянгавых паўабаронцаў, а на гастрыні атакі Канцавы ня здолеў скласьці канкурэнцыю Віталю Радзівонаву.

У выніку па заканчэньні сэзону 2013 году пакінуў БАТЭ ў статусе свабоднага агента і ў студзені 2014 году падпісаў кантракт з «Тарпэда-БелАЗ». У жодзінскім клюбе стаў гульцом асноўнага складу, дзе спачатку гуляў у цэнтры атакі, але потым пачаў выступаць на пазыцыі правага ўскрайняга нападніка. У студзені 2015 году падоўжыў кантракт з аўтазаводцамі. У пачатку сэзону 2015 году не гуляў праз траўму, а пазьней вярнуўся і трывала зьяўляўся на полі, але карыснымі дзеяньнямі (галамі або галявымі перадачамі) не адзначаўся. У ліпені 2015 году пакінуў «Тарпэда-БелАЗ».

Неўзабаве пасьля разьвітаньня з жодзінскім клюбам апынуўся ў стане гарадзенскага «Нёмана», зь якім 24 ліпеня падпісаў кантракт. У складзе «Нёмана» быў асноўным цэнтральным нападнікам. У студзені 2016 году падоўжыў кантракт з гарадзенскім клюбам. У сэзоне 2016 году заставаўся трывалым гульцом асноўнага складу, толькі канец сэзону прапусьціў праз траўму. У лютым 2017 году падпісаў новае пагадненьне зь «Нёманам». У сэзоне 2017 году пачаў радзей зьяўляцца на полі, часьцей толькі выходзячы на замену. У канцы сэзону пачаў выкарыстоўвацца ў якасьці правага абаронцы. У лістападзе 2017 году падоўжыў кантракт зь «Нёманам» на наступны сэзон, а ў студзені 2019 году падоўжыў кантракт яшчэ на адзін год. У сэзонах 2018—2019 гадоў зрэдку зьяўляўся на полі і шмат прапускаў праз траўмы. У сьнежні 2019 году пакінуў «Нёман».

### Міжнародная
Гуляў за моладзевыя зборныя Беларусі. З 2006 па 2008 гады выступаў за нацыянальную зборную.

## Трэнэрская праца
У пачатку 2020 году трэнаваўся зь менскім НФК, аднак у лютым пастанавіў сабе завяршыць кар’еры. У сакавіку 2020 году ўвайшоў у трэнэрскі штаб дублю барысаўскага БАТЭ, дзе працаваў цягам двух гадоў. У студзені 2022 году перайшоў на працу зь юнацкай камандай клюбу. У студзені 2023 году зноў стаў трэнэрам у дублі БАТЭ.

У лістападзе 2023 году атрымаў трэнэрскую ліцэнзію катэгорыі A. У студзені 2024 году быў прызначаны памочнікам Ігара Крывушэнкі ў асноўнай камандзе барысаўчанаў. У ліпені 2025 году быў прызначаны галоўным трэнэрам барысаўскага БАТЭ. У ягоны штаб увайшлі Ўладзімер Нявінскі, Дзьмітры Ліхтаровіч, Ігар Ражкоў, Барыс Панкратаў і лёгкаатлетка Аліна Талай, якой даверылі адказваць за фізычную падрыхтоўку футбалістаў.

## Узнагароды
* Чэмпіён Беларусі ў складзе:
** БАТЭ — 2002, 2010, 2011, 2012, 2013
* Кубак Расеі:
** Спартак Масква — 2003
* Кубак Беларусі:
** БАТЭ — 2005, 2010
** МТЗ-РІПА — 2008
* Супэркубак Беларусі:
** БАТЭ — 2010
* У сьпісе 22 найлепшых футбалістаў чэмпіянату — 2006, 2008

## Статыстыка

## Крыніцы

## Вонкавыя спасылкі
* Профіль на сайце БАТЭ
* Статыстыка «ПБ-Инфо»

Катэгорыя:Беларускія футбалісты